Toeriste se gesteelde kajakke gevind | Netwerk24
Deur Lynn Williams 14 Februarie 2020 21:57
'n Groep Russiese toeriste wie se kajakke van R100 000 in die Oos-Kaap gesteel is, gaan dit danksy 'n oplettende lid van die gemeenskap terugkry.
Toe die groep toeriste se kajakke met sleepwa en al verdwyn, is dié foto daarvan op sosiale media gedeel.
Die witwaterroei-kajakke, wat die groep saam met hulle gebring het, is Dinsdag met sleepwa en al gesteel terwyl hulle by 'n winkelsentrum in Mthatha was.
Hulle moes Donderdag daarsonder huis toe vlieg.
Kol. Sibongile Soci, provinsiale polisiewoordvoerder, sê inligting van 'n lid van die gemeenskap het die deurbraak in hul ondersoek gegee.
Volgens Soci het die ondersoekbeampte inligting oor die sleepwa ontvang en dit dadelik opgevolg. Hy het die sleepwa langs die pad tussen Tsolo en Maclear gekry.
"Verdere ondersoek het die polisie na 'n huis in Highbury, naby die Mthatha-dam, gelei waar die kajakke gekry is."
Niemand is in verband met die diefstal in hegtenis geneem nie en die polisieondersoek duur voort.
Lt.genl. Liziwe Ntshinga, provinsiale polisiekommissaris, het die gemeenskap vir hul goeie samewerking met die polisie geloof. Sy sê die gemeenskap speel 'n sleutelrol wanneer dit kom by misdade wat opgelos word.
Die groep toeriste het Dinsdag hul roei-ekskursie onderbreek om 'n lid van hul groep na die St. Mary-hospitaal in Mthatha te neem.
Volgens Ntshinga het die klaer ook die polisie bedank.
Ná hul hospitaalbesoek is hulle na die winkelsentrum. Hulle het hul bussie en die sleepwa met die kajakke oorkant een van die ingange geparkeer. Met hul terugkeer was die sleepwa skoonveld.
Die groep van agt was in die land as deel van 'n maand lange witwaterroei-toer in Suider-Afrika. Dit het in Mutare, Zimbabwe, begin, waarná hulle die Zambezirivier aangedurf het.
Hulle het net meer as 'n week gelede in KwaZulu-Natal aangekom en die afgelope week die Tsitsarivier naby Mthatha aangedurf.